CELEX: 62010TN0503
Language: lv
Date: 2010-10-21 00:00:00
Title: Lieta T-503/10: Prasība, kas celta 2010. gada 21. oktobrī — IDT Biologika /Komisija

18.12.2010   
            
            
               LV
            
            
               Eiropas Savienības Oficiālais Vēstnesis
            
            
               C 346/54
            
         Prasība, kas celta 2010. gada 21. oktobrī — IDT Biologika/Komisija
   (Lieta T-503/10)
   ()
   2010/C 346/106
   Tiesvedības valoda — vācu
   
      Lietas dalībnieki
   
   
      Prasītāja: IDT Biologika GmbH (Dessau-Roßlau, Vācija) (pārstāvji — R. Gross un T. Kroupa, Rechtsanwälte)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               atcelt Eiropas Savienības delegācijas Serbijas Republikā 2010. gada 10. augusta lēmumu, ar kuru noraidīts IDT Biologika GmbH piedāvājums, ko tā iesniedza publiskā iepirkuma procedūrā Nr. EuropAid/129809/C/SUP/RS par vakcīnu pret trakumsērgu piegādi Serbijas Republikas Lauksaimniecības, mežsaimniecības un ūdensapgādes ministrijai attiecībā uz 1. partiju, un atbilstošā līguma slēgšanas tiesības par pasūtījumu tika piešķirtas dažādu uzņēmumu apvienībai Biovet a. s. vadībā;
            
         
               —
            
            
               piespriest atbildētājai atlīdzināt tiesāšanās izdevumus.
            
         
      Pamati un galvenie argumenti
   
   Prasītāja pārsūdz Eiropas Komisijas 2010. gada 10. augusta lēmumu publiskā iepirkuma procedūrā par vakcīnu pret trakumsērgu piegādi (izsludināts ar Nr. EuropaAid/129809/C/SUP/RS) izvēlēties citu piegādātāju, nevis prasītāju.
   Prasītāja prasības pamatojumā norāda, ka ir pārkāpts Regulas (EK, Euratom) Nr. 2342/2002 (1) 252. panta 3. punkts, jo apstiprinātais piedāvājums neatbilstot izvirzītajām tehniskajām prasībām piedāvāto cilvēku vakcīnu prasītās “nevirulences” ziņā un saistībā ar prasītajām atļaujām un tāpēc obligāti esot bijis jāatstāj bez ievērības.
   Vēl, pēc prasītājas domām, esot pārkāpti vienlīdzīgas attieksmes un pārskatāmības principi, kas paredzēti Regulas (EK, Euratom) Nr. 1605/2002 (2) 89. panta 1. punktā, jo, lai gan tikai prasītājas piedāvājums esot atbildis visām tehnisko specifikāciju prasībām, tomēr esot ticis izvēlēts cits piedāvājums.
   
      (1)  Komisijas 2002. gada 23. decembra Regula (EK, Euratom) Nr. 2342/2002, ar ko paredz īstenošanas kārtību Padomes Regulai (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 357, 1. lpp.).
   
      (2)  Padomes 2002. gada 25. jūnija Regula (EK, Euratom) Nr. 1605/2002 par Finanšu regulu, ko piemēro Eiropas Kopienu vispārējam budžetam (OV L 248, 1. lpp.).